
			En natt i begynnelsen av oktober slynger en hunnhoggorm seg nedover mot Bråsjön sør i Medelpad. Sanden er fuktig, det er bare fem plussgrader, og hun beveger seg sakte. Hun er på jakt etter føde. Sist hun spiste var for sju dager siden, da hun fanget en frosk på den andre siden av innsjøen. 

			Alt går treigere om høsten. Det blir kaldere og kaldere for hver dag, og snart er det på tide å finne et sted å gå i vinterdvale. Men først må hun spise. 

			Hun kjenner vibrasjoner i bakken. Skritt nærmer seg. Hun stopper opp, værer med tungen i luften og kjenner lukten av menneske. Hun kryper raskt videre. 

			Hun når vannkanten og svømmer ut. Det er kaldt, men hun beveger seg likevel dobbelt så fort som på land. Vibrasjonene forsvinner, og lukten blir fjernere. 

			Hun svømmer målbevisst mot steinen der hun vanligvis smyger seg i land. Bak steinen er det et område med stubber, kratt og annen bråte der det bor markmus. 

			Like før hun når land, høres et høyt plask bak henne, men hun merker det ikke. Hun kjenner lukten av markmusen, og sulten driver henne fremover. Hun slynger seg mot pletten mellom steinen og rotvelten. Det er dugg i gresset, og hun glir lett fremover. Når hun kommer frem, ligger hun stille på en seng av fuktige blader og venter ved siden av stedet der markmusene pleier å pile forbi. 

			Hun kjenner skrittene fra markmusens bein som svake støt i kroppen. Lukten blir tydeligere, og hun vet at markmusen nærmer seg. 

			En grå skygge kommer inn fra venstre. Hoggtennene treffer perfekt over nakken. Markmusen gir fra seg et kort pip. Hoggtennene gjennomborer pelsen, og hun kjenner hjertet pumpe i den lille kroppen. Det rykker i bakbeina, men de stilner når hun biter seg fast og får hele hodet inn i munnen. Hun svelger markmusen, slynger seg inn i krattet og vikler seg rundt en blomsterstilk. 

			Mannen hører en raslende lyd. Instinktivt fjerner han blikket fra innsjøen og holder pusten. En av blomsterstilkene i krattet ved siden av ham svaier frem og tilbake. Det må være et dyr, sannsynligvis en mus, tenker han, men han blir ikke roligere av den grunn. Det han nettopp har sett på innsjøen, gjør ham stiv av skrekk. Som paralysert står han og stirrer på stilken til den blir stille igjen. 

			Han puster ut og prøver å samle seg. Stilken tilhører en digitalis purpura, og blomsten kan brukes til å lage hjertemedisin. Nok en gang dukker faktakunnskap opp i hjernen hans uten at han kan kontrollere det. 

			Noe for hjertet. Han kunne ha trengt det, med tanke på det han nettopp har vært vitne til. Pulsen banker så hardt i halsen at det føles som om noe er i ferd med å gå i stykker. 

			Vannet omslutter meg. Boblene myldrer og hodet holder på å sprenges. Det er forferdelig kaldt. Jeg synker. I panikk tenker jeg at jeg må komme meg opp. Jeg vil ikke dø, det er for tidlig, jeg har fortsatt mye igjen å gjøre. Men armer og bein adlyder ikke. 

			Jeg synker lenger ned i mørket, åpner munnen og prøver å skrike. Det er nytteløst. Vannet strømmer inn i meg som en kald arm som presses ned i halsen. Jeg skriker enda høyere, men det eneste stedet skriket mitt høres, er i mitt eget hode. Mellomgulvet trekker seg sammen i en voldsom krampe, som om en hest sparker meg i magen, men vannet er mye sterkere. Det er overalt nå, har overmannet meg og ser ut til å bli sterkere når det merker at seieren er nær. 

			Jeg hører stemmer fra et kor i dypet. Jeg tenker på elgen som sies å ha druknet her, på gamle Eriksson som ramlet uti da han reiste seg i båten for å pisse. Kommer jeg til å møte dem nå? 

			Tankene raser, og jeg er overrasket over at jeg tenker så klart. Klarere enn jeg noen gang har tenkt før. 

			Kroppen blir nummen, og jeg orker ikke å kjempe imot. Erkjennelsen fyller meg med en ro jeg aldri har opplevd før. Det er ikke kaldt lenger. En behagelig varme strømmer gjennom kroppen, gjennom blod, muskler og bein. 

			Nå kommer jeg. Jeg vet at du vil ta imot meg. 

			Lydene fra festen fyller hodet. Jeg ser ansikter flyte forbi og hører dem snakke til meg: 

			Du er fantastisk. Takk for at du gjorde meg frisk. 

			Hvorfor ville du egentlig at vi skulle komme? 

			Du må ikke gjøre det, forstår du det? 

			Ansiktene forsvinner, og det blir stille. Den eneste lyden er stemmene fra koret, som blir høyere og høyere. Det er et mannskor med åpne munner uten ord. 

			Jeg kjenner ikke lenger kroppen min, og vannet er ikke lenger der. Nå er det bare bilder som flimrer forbi i mitt indre; korte sekvenser som klippes sammen hulter til bulter, uten logikk eller orden. 

			Pappa kommer inn på kjøkkenet. Han har det ansiktsuttrykket jeg hater. Nei, få meg ut herfra. 

			Hånden min på Agnetas rygg. Uten et ord snur hun seg bort og slukker nattbordslampen. 

			Carl i dusjen etter baskettreningen, overraskelsen hans når jeg kommer inn døren. 

			Bildene falmer og forsvinner. 

			Nå er det like før. En ro luller og vugger meg. 

			Jeg oppløses og blir det jeg alltid har vært. 

			Fred. 

			Johan Axberg løftet hammeren og slo den siste spikeren i møneplaten. Endelig var han ferdig. Han vendte ansiktet mot ettermiddagssolen og tørket svetten av pannen. Han hadde gjort en god jobb. Det eneste som gjensto var å male et strøk til på noen av vinduskarmene, og så var renoveringen fullført. Men det kunne vente til i morgen. 

			Huset skulle ikke legges ut for salg før om en uke, så det var god tid. Ikke at han visste om han syntes det var en god idé at Lotta skulle selge villaen, men hun hadde bestemt seg. Hun ville ikke bo i huset der hun og Stefan hadde bodd sammen. Han kunne forstå det, med tanke på hvordan han hadde behandlet henne. Hun ville kjøpe et nytt hus, helst på Alnön, der hun og guttene kunne begynne på nytt. 

			Johan trakk pusten dypt. Luften var mild til å være tidlig i oktober, og han pustet ut med et sukk. Lotta ville også at han skulle flytte sammen med henne i det nye huset. Han hadde svart med et vagt kanskje, som hun tolket som et ja. Han elsket Lotta og kom godt overens med Sebastian og Elias, men han var ikke sikker på om han var klar til å ta skrittet fullt ut og bli samboer. 

			Han hadde et stort behov for å trekke seg tilbake og være i fred med tankene sine, men med årene hadde han lært at det ikke alltid fungerte så godt i et forhold. Og han ville ikke miste Lotta, så selv om han hadde sine tvil, engasjerte han seg nå i jakten på et felles hus. Kanskje ikke så langt unna som Alnön, men likevel. Han hadde også tenkt å beholde leiligheten sin i Hirschska huset. 

			Han kikket på klokken. Kvart på fire. Siden det var mandag, betydde det at Lotta snart ville komme hjem med guttene fra skolen. Egentlig burde han gå ned og sette på pastavannet, men han var sliten etter to timers arbeid og trengte en pust i bakken. 

			Han nøt det fine været og utsikten over byen. Prøvde å se vindpølsen på Hirschska huset, men klarte bare å skimte to av tårnene på Hotel Knaust. Røyken fra fabrikkene spredte seg ut og gikk i ett med en bakgrunn av grønt, gult og rødt som var trærne på Södra berget. Et X2000-tog kjørte inn på stasjonen. Avstanden fikk det til å se ut som et tog på en modelljernbane, og det føltes som om han kunne lene seg frem og plukke det opp. 

			Rare tanker jeg har, tenkte han og ristet på hodet. Kanskje det er fordi jeg har gått hjemme for lenge. Han hadde vært borte fra jobben i tre uker, og selv om han hadde vært opptatt med oppussingen, begynte rastløsheten å sette sine spor. Han sov urolig og hadde dårlig matlyst. Men snart ville den interne etterforskningen avgi sin dom. Så skulle han tilbake på jobb. At han ikke skulle få vende tilbake til tjenesten, var utenkelig, i hvert fall i dagslys. Om natten kom tvilen. Uten jobben som sjef for fylkeskriminalpolitiet var han ingen. Jobben var hans eneste faste holdepunkt i livet, selv om han ikke likte å innrømme det. 

			Bilder av hvordan han hadde slått ned Stefan da han prøvde å komme seg inn i leiligheten, flimret forbi bak øyelokkene. Fredag hadde han møtt ham i retten. Stefan hadde vært rolig og fattet, men kastet olme blikk på Johan da han ga sin versjon av det som hadde skjedd. Det hadde vært rart å sitte på tiltalebenken i en rettssal. For første gang hadde han forstått hvordan det føltes å være den som ble gransket av rettsvesenet. Han hadde ikke kjent seg så liten og fortapt på mange år. Heldigvis hadde Lotta vært utrolig sterk da hun vitnet mot Stefan. Uten å blunke hadde hun sett eksmannen rett inn i øynene og fortalt hvordan han hadde trakassert dem. 

			Johan var stolt av henne. Uten hennes vitneutsagn ville det ha vært ord mot ord, og det ville ha vært vanskelig for retten å gi ham medhold. 

			På onsdag skulle dommen falle. Så var det bare å vente på avgjørelsen fra de interne etterforskerne. Han visste at de ofte ville få med seg tingrettens dom før de bestemte seg. 

			Ja, ja, det ordner seg nok, tenkte han og spyttet ned i plenen. 

			I morgen skulle Lotta møte Stefan i retten igjen. Da gjaldt det både hennes voldsanmeldelse mot ham, og sluttforhandlingen i barnefordelingssaken. I løpet av de siste ukene hadde hun møtt Stefan flere ganger hos sosialtjenesten. Hun sto fast ved kravet sitt om å få foreldreansvaret for barna, men han nektet. Det hadde vært opprivende møter, og Johan hadde prøvd å støtte henne så godt han kunne. Han syntes hun gjorde det rette, med tanke på hvordan Stefan hadde behandlet henne. Fremfor alt tok han ikke godt vare på Sebastian og Elias. Slurvet med mat, klær og skolearbeid, drakk seg full når de var hos ham. 

			Siden han visste at barnefordelingssaker kunne ta lang tid, hadde han ringt en av sine kontakter i sosialtjenesten og bedt om en rask avklaring. Han hadde skammet seg litt over å utnytte stillingen sin til private formål, men hadde til slutt lagt de tankene på hylla. Det eneste viktige var at Stefan mer eller mindre forsvant ut av livet til Lotta og guttene. 

			Lotta hadde hele tiden vært fast bestemt på å holde Johan utenfor. Han hadde ikke engang fått lov til å være med da sosialtjenesten kom på sitt obligatoriske hjemmebesøk. Han fikk heller ikke lov til å bli med i retten i morgen. Hun ville ordne opp i dette selv. 

			Etter først å ha nølt, hadde han til slutt akseptert det. Han hadde gitt sin versjon av mishandlingen til sin kollega Sofia Waltin, som hadde ansvaret for saken, og måtte nøye seg med det. Saken var et soleklart tilfelle av partnervold, og Stefan ville helt sikkert bli dømt. En dom som i så fall ville støtte Lottas krav i omsorgstvisten. 

			Han var overbevist om at Lotta ville få det som hun ville. Selv om det gledet ham, var han samtidig nervøs ved tanken på bli bonuspappa for guttene. Ville han klare det på en bra måte? 

			Han tok frem pakken med nikotintyggegummi og stakk en i munnen. Best å ikke smugrøyke før guttene kommer, tenkte han. Lotta kjenner lukten med en gang. Med tanke på Elias’ astma er det best å la være, selv om det blåser friskt her oppe. 

			En nabo syklet forbi på gaten og vinket. Han løftet hånden og fulgte henne med blikket til hun forsvant bak rekken av naboens hengebjørker. 

			Snart passerer hun Sofias barndomshjem og villaen der Maria Sjögren bodde, tenkte han. Han var vant til å bli påminnet om ulike forbrytelser overalt i byen. Selv om det vanligvis ikke plaget ham, føltes det for tiden ubehagelig å gå forbi de husene. 

			Det må være fordi jeg har for mye tid til å gruble, resonnerte han. Dobbeltdrapet på sykehuset var oppklart, og han burde legge det bak seg. Men det var frustrerende at gjerningsmannen fortsatt var på frifot – riktignok på den andre siden av Atlanterhavet, og saken lå ikke lenger på Sundsvall-politiets bord, men likevel. Det ville ha gjort godt å høre ham tilstå. Han var tross alt bare blitt knyttet til ett av drapene, og den gnagende følelsen av at de hadde oversett noe, var der fremdeles. 

			Han løsnet sikkerhetslinen og klatret ned stigen. Det fikk holde for i dag. Etter å ha tatt av seg snekkerbuksene gikk han inn på kjøkkenet og satte på en kjele med vann. Radioen sto på, og seksnyhetene begynte. Ny alarmrapport om at ozonlaget var tynnere enn noensinne og at polarisen ville smelte enda raskere. 

			Han satte frem glass, tallerkener og bestikk. Han saltet vannet, og da den første boblen brøt vannoverflaten, slapp han spagettien nedi. 

			Neste nyhet: Mirakelmannen Chris Wiréns lik var fortsatt ikke funnet, til tross for intensive undervannssøk. Politiet trodde det dreide seg om en drukningsulykke og hadde ingen mistanke om noe kriminelt. 

			Johan satte gryten med bolognesesausen på svak varme, tok en Norrlands Guld fra kjøleskapet og satte seg i kjøkkensofaen. Nyhetsoppleseren fortsatte å snakke om andre nyheter, men han hørte ikke etter. 

			Han tenkte på Chris Wirén. Egentlig het han Christer, men de siste årene hadde han begynt å kalle seg Chris. De hadde vært klassekamerater og hadde til og med trent svømming sammen i oppveksten i Bråsjö. Men etter at Johan flyttet til besteforeldrene på Frösön som tolvåring, hadde de ikke hatt noen kontakt. Han hadde imidlertid fulgt suksessen Chris hadde hatt med Symfoniklinikken i media. Han var ikke det minste overrasket. 

			Chris Wirén var et av de mest karismatiske menneskene han hadde møtt. Det intense blå blikket, måten han beveget seg på og evnen til å vinne en diskusjon og få folk over på sin side. Minnene var mange, og det var rart at Chris, som hadde vært så levende, nå lå død på bunnen av Bråsjön. 

			Bråsjö. Han hadde ikke vært tilbake siden han flyttet for 28 år siden. Mye hadde forandret seg siden den gang, økonomien blomstret som aldri før takket være klinikken, og det lille tettstedet var et av de få i Norrlands innland som ikke hadde et stadig synkende befolkningstall. Men mange av menneskene fra den tiden var fortsatt der, og det var grunnen til at han aldri hadde vendt tilbake. Han kunne fortsatt bli sint når han husket hvordan han hadde blitt sveket. Hvordan kan man gjøre noe slikt mot et barn? 

			Han tok to slurker og tørket seg om munnen. Situasjonen ble enda merkeligere av at Carolina hadde reist hjem til Bråsjö. Den nyfødte sønnen hennes var ti dager gammel da hun hadde gått fra drittsekken Thomas og dratt hjem for å få hjelp av foreldrene sine. 

			Johan tok frem mobiltelefonen og trykket frem bildet som Carolina hadde sendt ham. Så på det rosenrøde ansiktet og de hardt knyttede hendene. 

			Johan Alfred Lind. Et vakkert navn til en søt gutt. 

			Han hadde ikke sagt noe til Lotta og var nøye med å ikke la henne se bildet. Hun stivnet til og ble stram i ansiktet hver gang Carolina ble nevnt, og han unngikk å nevne henne så mye som mulig. Etter fødselen hadde Carolina ringt og tekstet ham noen ganger når hun var lei seg. Han hadde trøstet henne, selv om han fortsatt var skuffet over at hun hadde gått fra ham da han nektet å gjennomgå en fertilitetsutredning etter to års mislykkede forsøk på å gjøre henne gravid. 

			Hånden hans holdt hardt om mobiltelefonen. Og nå sitter jeg her og kikker på resultatet av alt strevet hennes. Et barn med en far som ikke ville ta ansvar. Tankene virvlet rundt i hodet og gjorde ham svimmel. Hvordan kunne hun ha falt for en mann som Thomas? Skjønte hun ikke fra begynnelsen av at han ikke var til å stole på? Hva ville ha skjedd hvis jeg hadde stilt opp og testet meg? Ville det ha vært henne og meg nå? Ville jeg ha vært far? 

			Han trykket bort bildet og tok en slurk øl. Nei, nå må jeg skjerpe meg. Det var det beste som kunne ha skjedd. Jeg elsker Lotta. Og jeg har ikke tilgitt Carolina for at hun ble gravid før hun gjorde det slutt. Med Lotta trenger jeg heller ikke å bekymre meg for mine utsikter til å bli far, for hun vil ikke ha flere barn. Som vanlig førte denne tanken ikke bare til lettelse, men også til en følelse av tomhet. 

			Det freste på komfyren. Pastavannet kokte over, og han styrtet bort og tok av lokket og skrudde ned varmen. Bolognesesausen hadde svidd seg i bunnen, og han løftet gryten ned i vasken. 

			Samtidig hørte han lyden av skritt fra vindfanget. Døren fløy opp, og Sebastian tumlet inn, med lillebror Elias hakk i hæl. De sparket av seg skoene og kastet jakkene på kommoden. 

			«Hei, hvordan gikk det på skolen i dag?» spurte han. 

			«Bra», svarte guttene i kor og kom løpende inn på kjøkkenet. 

			«Hva er det til middag?» spurte Sebastian og styrte skrittene mot komfyren. 

			«Spagetti bolognese», sa Johan og skyndte seg å sette lokket på gryten. «Men du må vaske hendene først.» 

			«Greit.» 

			Med raske bevegelser øste han opp kjøttdeigen i en ren kasserolle, helte oppvaskmiddel i gryten og skylte med vann for å få den til å skumme ordentlig. 

			Lotta kom inn med guttenes ryggsekker i hendene. Hun sukket da hun så jakkene på kommoden og smilte utmattet til ham. Han syntes hun var på sitt vakreste i disse øyeblikkene av resignasjon og takknemlighet over at hun hadde lagt bak seg nok en etappe av dagens program. 

			«Hei», sa han og tok jakken hennes. «Jeg er ferdig med taket.» 

			«Så bra. Nå gjenstår bare vinduene, så gir jeg beskjed til megleren om at han kan gå i gang.» 

			«Mm.» 

			De gikk inn på kjøkkenet. Akkurat idet de hadde fått maten på tallerkenen, ringte Johans mobiltelefon. Instinktivt reiste han seg opp før han sjekket displayet. Da han så på retningsnummeret at det var fra Bråsjö, antok han at det var Carolina. 

			«Det er fra jobben», sa han og gikk ut i gangen. 

			Han tok trappen til andre etasje i fem klyv og svarte. 

			«Hei, Johan, det er Mattias … Mattias Molin i Bråsjö.» 

			Overraskelsen fikk ham til å stoppe opp, og han ble stående midt på stuegulvet. Mattias Molin var også en gammel klassekamerat, men fremfor alt hans beste venn fra barndommen. Han var den eneste han hadde kontakt med i hjembyen etter at han flyttet til Frösön. Ved noen få anledninger hadde Mattias besøkt ham hos besteforeldrene, men da de begynte på ungdomsskolen, hadde kontakten avtatt, og nå begrenset den seg til noen sporadiske julekort omtrent hvert tredje år. Sist de møttes var for noen år siden, da de tilfeldigvis støtte på hverandre utenfor Ikea i Birsta. Da hadde Mattias sett trøtt og sliten ut, og den tidligere så magre fyren hadde blitt ganske pløsete, og i tillegg fått ølmage. Mattias var vaktmester på skolen i Bråsjö, og Johan hadde hørt rykter om at han hadde problemer med alkohol. 

			«Hei, Mattias! Det var lenge siden!» 

			«Ikke akkurat i går, for å si det sånn. Jeg forstår hvis du er overrasket over at jeg ringer, men det er noe jeg vil …» 

			Han avbrøt seg selv og hostet noen ganger. Johan la merke til at han snøvlet litt og at han virket nervøs. Han hadde utvilsomt tatt seg et par stive. Det rare var at han hørtes så oppkavet ut. Vanligvis tok han livet med knusende ro. 

			«Det er noe jeg må fortelle deg», fortsatte Mattias. «Du … Du må komme hit.» 

			«Hva har skjedd?» 

			«Jeg kan ikke si det på telefonen … Det er for komplisert … Det må sies ansikt til ansikt.» 

			Han hørte at guttene lo nedenunder, og en måke fløy forbi utenfor vinduet ut mot gaten. 

			«Det blir nok vanskelig», svarte han. «Kan du ikke fortelle meg hva det gjelder?» 

			«Nei, det går faen ikke.» 

			Det var stille i den andre enden. Johan gikk en runde rundt en av lenestolene. Han kunne høre Mattias puste og så ham for seg slik han hadde sett ut på parkeringsplassen utenfor Ikea. Til slutt fortsatte Mattias: 

			«Du vet dette med Chris og drukningen …» 

			«Ja?» 

			«Det var ingen ulykke.» 

			«Hva?» 

			«Nei, for faen. Han druknet ikke.» 

			«Hva er det du sier? Hvordan vet du det?» 

			En ny stillhet, og en ny runde rundt lenestolen. Var dette bare fylleprat eller en spøk? Nei, det var ikke Mattias’ stil. 

			«Hvis du vet noe, må du gå til politiet i Bråsjö, som etterforsker saken. Jeg er suspendert fra stillingen min og jobber ikke for øyeblikket.» 

			«Det går ikke. Det er derfor jeg ringer deg. Du må komme hit. Og du må ikke snakke med noen om dette, lov meg det.» 

			«Ja … Jeg vet ikke …» 

			«JOHAN, FOR HELVETE!» utbrøt Mattias Molin. «Du må høre på meg nå. Det haster. Jeg vet ikke hvor lenge …» 

			Mattias avbrøt seg selv med et nytt hosteanfall. Johan kjente pulsen hamre i tinningene. Nysgjerrigheten var vekket, og det tok bare en halvtime å kjøre til Bråsjö. Et raskt blikk på klokken på DVD-spilleren. 16:20. Hvis han kjørte rett etter middag, kunne han være tilbake i kveld. 

			«Ok», sa han. «Jeg kommer. Hvor bor du?» 

			«Du vet det røde huset bortenfor ridesenteret?» 

			«Ja … Det er vel bare ett hus der, så vidt jeg husker?» 

			«Ja, det stemmer.» 

			Johan Axberg fylte lungene med luft og diskuterte med seg selv. 

			«Ok», sa han. «Jeg kommer.» 

		

	
		
			3 

			[image: ]

			Ånge, 20. juni 1999 

			Hjertet hamret i brystet, og svetten piplet frem i armhulene. Snart skulle hun få vite om den nye fastlegen hadde funnet noe galt med blodprøvene. En del av henne ønsket at det endelig var noe som kunne forklare trettheten og muskelsmertene, men samtidig var hun livredd for at hun hadde en alvorlig sykdom. 

			MS. Kreft. ALS. Alternativene var mange, og alle var like fæle å tenke på. 

			Hun kikket ned på et godt lest eksemplar av Amelia og forsøkte å lese om en revolusjonerende GI-diett. Den var ekstremt enkel å følge. I løpet av en måned ville man gå ned ti kilo. Og det beste av alt var at man aldri trengte å føle seg det minste sulten! 

			Bokstavene begynte å snurre, og hun innså at hun var for stresset til å fortsette å lese. I stedet kikket hun på fotografiene av den slanke, solbrune kvinnen som smilende presenterte rettene på menyen. Hun sukket og trakk inn magen. Selv om hun veide noen kilo for mye, var det hennes minste bekymring akkurat nå. 

			For et halvt år siden, rett før jul, hadde skulder- og nakke­smertene kommet snikende. Til å begynne med trodde hun at det var fordi hun hadde sittet for mye ved skrivebordet til semesterets siste eksamen. Hun hadde gruet seg til prøven og hadde sikkert bare spent seg. Men selv om eksamen hadde gått bra og hun hadde hvilt seg godt i juleferien hos foreldrene sine, hadde smertene spredt seg til armer og rygg. 

			Samtidig hadde en lammende tretthet kommet over henne. Hun sov ti timer hver natt, men følte seg aldri uthvilt. Når moren vekket henne rundt klokken ti om morgenen, ble hun ofte liggende i sengen en halvtime før hun orket å stå opp og spise frokost. 

			Hun hadde sluttet å trene, og smertene gjorde at hun tok både Alvedon og Magnecyl daglig. Til å begynne med ga tablettene god lindring, men i det siste hadde smertene blitt kroniske. Trettheten gjorde henne apatisk på en måte som skremte henne: Hun klarte knapt å lese avisen, høre på musikk eller ringe venninnene sine. Fra morgen til kveld fulgte trettheten henne som en skygge som gjorde alt rundt henne tåkete og grått. Det eneste hun kunne gjøre, var å ligge på sofaen og se på TV. 

			Vårsemesteret hadde vært en eneste lang lidelse. Hun slet med å følge med i undervisningen og stilte ikke engang opp på den siste eksamenen før sommerferien. Nå hadde hun hele sommeren på seg til å lese og ta igjen det tapte, men med tanke på hvordan hun hadde det, ville hun neppe klare det. Da ville kanskje studiestøttenemden gjøre alvor av trusselen om å trekke tilbake stipendet hennes. Men hvis det ble krise, fikk hun sikkert låne penger av foreldrene sine. Hovedproblemet var at hun risikerte å miste studieplassen sin. 

			Nei, det fikk ikke skje. Hun måtte be fastlege Lindstam skrive en attest om at hun måtte ta en pause fra studiene på grunn av sykdom. 

			Forsiktig løftet hun blikket og så seg rundt. En far trillet en barnevogn frem og tilbake over en dørterskel mens han holdt en snørrete femåring i hånden og ba henne stå stille. En mann og en kvinne i åttiårene satt tett i tett med hendene klamret til stokken sin, og en kraftig bygget mann i blå dress stirret ut av rommets eneste vindu, mot rekken av blomstrende syriner. 

			Mellom hegg og syrin, tenkte hun. En god tid for de fleste. For henne hadde den i år vært en lidelse. Å ikke føle seg bra når det var forventet at du skulle gjøre det, gjorde alt verre. 

			Hun kastet et blikk på veggklokken og konstaterte at dr. Lindstam var fem minutter forsinket. Hun hadde ikke noe imot det. Hun var vant til å vente. 

			I løpet av de siste to månedene hadde hun vært her tre ganger for å oppsøke enda en i rekken av innleide leger som kom og gikk på klinikken. Ingen kunne fortelle henne hva som feilte henne. 

			En hadde sagt at mange var slitne for tiden, og at litt smerte ikke var noe å gjøre noe stort nummer ut av. Begynn å trene og ta en Magnecyl. Så kastet han et blikk på klokken og spurte om det var noe mer hun ville. 

			Nummer to hadde lurt på om hun var utbrent eller deprimert – noe hun ikke var, selv om smertene ikke akkurat gjorde henne i godt humør. Den tredje hadde tatt noen prøver og sagt at hun var helt frisk. Da hun ba om en kopi av prøvene, viste det seg at han bare hadde kontrollert blodprosenten og senkningen. 

			Det verste var ikke at legene ikke kunne forklare hvorfor hun var syk. Nei, det var deres manglende interesse som irriterte henne mest. Hun følte seg ikke sett som menneske, snarere som en ødelagt maskin som måtte repareres, kanskje til og med skrotes. Hun visste at hun overdrev, men det var slik hun følte det. Selvmedlidenheten var så sterk at hun ikke engang klarte å le av elendigheten. 

			Men nå ville det forhåpentligvis bli en endring på det. Nå som hun hadde sin egen fastlege. Dr. Lindstam var ny i byen, og selv om hun bare hadde snakket med ham på telefonen, stolte hun på ham. Han hadde hørtes rolig og saklig ut og ikke det minste fordømmende. Han hadde bestilt rundt tretti ulike blodprøver for å komme til bunns i symptomene hennes. Så lenge hun fikk vite hva som var galt, ville symptomene bli lettere å bære. 

			Når hun var på sitt mest opplagte, prøvde hun selv å finne svar på spørsmålene som surret rundt i hodet hennes. Hun leste om symptomene sine på nettet, og hver gang kveldsavisene hadde overskrifter som «200 000 SVENSKER LIDER AV SKJULT HJERTESYKDOM – HVORDAN VET DU OM DU ER RAMMET», kjøpte hun avisen i skrekkblandet håp om å finne diagnosen. Så langt hadde hun ikke lyktes. 

			En mørkhåret mann i hvit frakk dukket opp og ropte navnet hennes. Hun reiste seg og kjente at det strammet i ryggen. Dr. Lindstam var i førtiårene, med markerte trekk i et solbrent ansikt og et fast håndtrykk. Hun kjente at håndflaten var fuktig og smilte sjenert, men legen var allerede på vei bortover korridoren med frakken flagrende rundt beina. 

			Han ba henne sette seg og spurte hvordan han kunne hjelpe henne. I kronologisk rekkefølge begynte hun å beskrive symptomene sine ved hjelp av lappen hun hadde skrevet før besøket. Legen så på henne, mumlet bekreftende med jevne mellomrom og skrev på notatblokken sin. Etter tre minutter begynte han å kikke på datamaskinen, klikke med musen og mumle åndsfraværende. Hun kjente så altfor godt igjen reaksjonen. 

			«Hører du på det jeg sier?» sa hun. 

			Han kikket spørrende på henne. 

			«Selvfølgelig gjør jeg det, jeg sjekker bare hva som ble sagt under de tidligere besøkene dine.» 

			«De var ikke spesielt givende.» 

			«Nei, jeg forstår at du har det vanskelig.» 

			Han kastet et nytt blikk på datamaskinen, klikket to ganger på musen og så på henne igjen. 

			«Alle prøvene ser normale ut.» 

			«Hva betyr det?» 

			«At det ikke er tegn på alvorlig sykdom.» 

			«Men hvorfor har jeg så mye smerter? Hvorfor er jeg så trøtt at jeg ikke kan gjøre noen ting?» 

			Hun fikk tårer i øynene. Hun skammet seg og bet tennene sammen. Ingen skulle få se henne gråte. 

			«Jeg vet ikke», sa han og reiste seg opp. «Nå skal jeg undersøke deg. Kan du ta av deg genseren?» 

			Tilliten hun hadde følt på telefonen, var borte. Hun følte seg skuffet og dum. Smertene i skuldrene fikk henne til å krympe seg da hun tok av seg genseren. BH-en, som hun hadde valgt med omhu, hadde hun ikke tenkt å ta av seg. Den kjølige luften i rommet avkjølte fuktigheten under armene, og hun håpet at hun ikke luktet svette. Hvorfor følte hun seg alltid så klossete når hun kledde av seg? Det var som om kroppen hennes ikke lenger tilhørte henne. Den var en stiv, verkende masse som bare var til besvær. 

			«Au», stønnet hun da doktor Lindstam presset tomlene inn i nakken hennes. 

			«Gjør det vondt her?» 

			Hun nikket forsiktig, redd for at det skulle gjøre enda mer vondt. Han trykket hardt på flere punkter på skuldrene og ryggen. Han ba henne strekke og bøye armer og bein, sjekket refleksene og lyttet til hjertet og lungene. Til slutt kikket han ned i halsen hennes og sjekket blodtrykket. Det hele gikk så fort at hun knapt rakk å få med seg hva som skjedde. 

			«Du er anspent i nakken og skuldrene», sa han da han sank ned i kontorstolen igjen. 

			«Fortell meg noe jeg ikke vet», tenkte hun. 

			«Ellers ser som sagt alt bra ut.» 

			Nye klikk med musen, og fingrene fløy like raskt over tastaturet som da han hadde undersøkt henne. Hun følte seg som om hun ble overkjørt av en dampveivals. Da hun til slutt hadde fått på seg genseren, satte hun seg i besøksstolen igjen. Pustet, bet tennene sammen, pustet igjen. 

			«Du skal få en henvisning til fysioterapeut», sa han. «Det er det eneste vi kan gjøre.» 

			«Jeg har allerede vært hos fysioterapeut», svarte hun. 

			«Er det sant? Det står det ingenting om her», svarte han med et nikk mot datamaskinen. 

			«Det hjalp i hvert fall ikke», sa hun med spak stemme. 

			Han sukket, lente seg fremover i stolen og la håndflatene på lårene. 

			«Nei, da vet jeg ikke hva vi skal gjøre.» 

			«Men noe må det jo være?» fikk hun frem. «Jeg er bare tjueåtte år gammel. Skal jeg ha det sånn resten av livet?» 

			«Det tror jeg ikke. Du er kanskje litt anspent akkurat nå. Det går over, stol på meg.» 

			I to sekunder stirret de på hverandre uten å si noe. Hun følte seg tilintetgjort. Hun hadde håpet så inderlig på dette besøket. På en forklaring, på forståelse, på en hjelpende hånd. 

			Han betraktet henne, men blikket hans var fremmed. Som om han ikke så henne, som om hun bare var en av dagens pasienter. En klump vokste i halsen hennes. I stedet for å be om en sykemelding til Lånekassen, reiste hun seg opp. Han fulgte raskt hennes eksempel, sveipet forbi henne og åpnet døren. 

			«Da sier vi det sånn», sa han og strakte frem den solbrune hånden sin. 

			Uten å ta imot den forlot hun rommet og skyndte seg mot utgangen. Hva skulle hun gjøre nå? 

			Erik Jensen skrudde av datamaskinen og lente seg tilbake i kontorstolen. Det fikk være nok for i dag. Klokken var kvart på seks, og han orket ikke å ta flere beslutninger. Den første arbeidsdagen på legesenteret hadde som vanlig vært stressende – han var ikke vant til å jobbe som fastlege, men fremfor alt var det vanskelig å sette seg inn i alle de nye rutinene og et datasystem som ble mer komplisert for hvert år. Selv om det var det femte året på rad han jobbet som innleid lege på legesenteret i Bråsjö, var det bare snakk om én uke hver gang, så han rakk å glemme det meste fra år til år. Han kunne delvis skylde på at han ikke hadde sovet mer enn fire timer natten før, men det var ikke hele forklaringen. Hukommelsen var ikke like god som da han som nittenåring lærte seg alle skjelettets 206 bein på latin til sin første eksamen på medisinstudiet. 

			Han gjespet og kikket på listen over dagens pasienter. Tjuefem stykker. Som vanlig på mandager var det et oppdemmet behov for helseomsorg etter helgen. Han hadde truffet pasienter i alle aldre -– fra en to uker gammel baby til en dame som nettopp hadde fylt nittiåtte år. Det var som om hele livet passerte revy på legekontoret, og han hadde behandlet alt fra forkjølelse, angst og eksem til magesmerter, ryggsmerter og hemoroider. 

			Med 25 besøk hadde han gjort seg fortjent til en bonus på 500 kroner. Legesenteret var privat, og som lege var det mulighet til å tjene ekstra hvis man holdt et høyt tempo. Egentlig var han imot denne typen kompensasjon. Det var en risiko for at legen ikke ga pasienten den tiden hun trengte. Men når bonusen kom inn på kontoen i slutten av måneden, ble hans prinsipielle motforestillinger mindre viktige. 

			Til tross for det høye tempoet hadde han klart å hanke inn tre nye pasienter til sin forskning om høyt blodtrykk. Han hadde allerede et tilstrekkelig antall pasienter fra tidligere år, men siden Sara ikke ville endre på den faste ferieuken hos fetteren Göran Hallgren og kona hans, Karin, hadde de bestemt seg for å reise. 

			I år var det imidlertid første gang barna ikke var med. Sanna og Erika bodde hos svigerforeldrene for at Sara skulle få skrive på romanen sin. I tillegg var det meningen at de skulle få tid til å lappe sammen ekteskapet, men på grunn av det som hadde skjedd med Göran, var det ikke blitt noe av. De hadde sittet oppe til klokken to om natten og prøvd å roe ham ned. Det hadde ikke gått så bra, og til slutt hadde Erik måttet gi ham en sovetablett. 

			Erik sukket. Han og Sara måtte finne tilbake til hverandre igjen. To fortapte sjeler som lette etter kjærligheten et annet sted. Kunne de møtes igjen på nøytral grunn, legge ned våpnene og se hverandre bak alle løgnene og sviket? 

			Fra en av jakkelommene fisket han opp lommeboken og fant dødsannonsen omhyggelig stukket inn mellom rekken av plastkort. 

			Maria Sjögren. 

			Hver gang han så navnet hennes, kjente han et stikk i brystet. Selv om hun hadde vært død i litt over tre uker, føltes det likevel uvirkelig. I drømmene hans var hun like levende som da de møttes første gang, men så snart han prøvde å ta på henne eller snakke til henne, gikk hun i oppløsning og forsvant. Han hadde vært i begravelsen, lagt en rød rose på kisten og tenkt at den betydde mer enn alle de andre blomstene som lå der. 

			Følelsene hans for henne hadde blitt sterkere etter at hun døde, men han sa til seg selv at det var mer på grunn av sorg og skyldfølelse enn kjærlighet. Forholdet til Maria hadde vært fullt av lidenskap og begjær, men hadde han elsket henne? Hver gang han stilte seg det spørsmålet, svarte han instinktivt nei. 

			Han hadde bestemt seg for å bli hos Sara og jentene. Det var det han ville, og det å ville var en viktig del av kjærligheten. Hvis det ikke fantes noen vilje, ville kjærligheten før eller siden smuldre opp og dø. 

			Han la annonsen tilbake i lommeboken. Sara visste ikke at han hadde vært utro, og det var som kollega han hadde gått i begravelsen, ikke noe annet. 

			Det banket på døren. Før Erik rakk å svare, stormet dr. Borg inn og satte seg i en av pasientstolene. Dr. Per-Olov Borg var en liten, kraftig mann i femtiårene med tykt skjegg og brune øyne innrammet av et par runde briller. Han brukte aldri legefrakk, men vanligvis rutete flanellskjorte, brun skinnvest og slitte blå jeans som ble holdt på plass av et par røde bukseseler. 

			«Har du overlevd dagen?» spurte han med et glis. 

			«Jo, takk», svarte Erik. «Så lenge datamaskinen oppfører seg, er det ikke noe problem.» 

			«Fint at du brukte MR-skanneren. Du er vel enig i at det er et bra tilbud for pasientene, så de slipper å vente et halvt år på en undersøkelse inne i byen.» 

			Erik var enig. Først trodde han ikke sine egne øyne da dr. Borg viste ham den nyinnkjøpte MR-skanneren. Legesenteret i Bråsjö var definitivt den eneste fastlegeklinikken i landet med egen magnetresonanstomograf. Da Erik spurte hvem som hadde betalt for den, fikk han til svar at det var en gave fra Symfoniklinikken som takk for godt samarbeid. Dr. Borg hadde fortalt ham at han pleide å hjelpe til på klinikken av og til, og Erik hadde ikke spurt mer om det. Borg hadde nå jobbet i tre måneder på røntgenavdelingen i Sundsvall og lært seg å bruke MR-skanneren. Det var han veldig stolt av. 

			«Det var bra at den ikke viste noe», fortsatte dr. Borg, tok en boks General snus opp av jakkelommen og laget en pris. 

			«Ja», sa Erik. «Jeg var nesten sikker på at det var noe da hun beskrev hodepinen og nummenheten i armen.» 

			Dr. Borg stakk snusen under leppen, børstet bort smulene og smilte. 

			«Du aner ikke hvordan angst kan slå ut», sa han. «Jeg undersøker sannsynligvis flere helt friske mennesker med diverse symptomer enn du gjør på legevakten.» 

			«Kanskje det.» 

			Erik tenkte på sine egne anfall av hypokondri som rammet ham med jevne mellomrom. Men de siste ukene hadde han hatt annet å tenke på enn muskelrykninger og mistenkelige føflekker. I tillegg til det som hadde skjedd med Maria, var han bekymret for hvordan helseetatens klagenemnd ville vurdere overlege Pia Fjällstedts klage på ham for ikke å ha tatt EKG på kvinnen med MS. Pasienten hadde fått hjertestans, men var blitt gjenopplivet med defibrillator og var nå helt frisk. 

			Egentlig var rapporten en bagatell med tanke på hva som hadde skjedd med Pia. Men dette var første gang han ble anmeldt, og det hadde gått hardt innpå ham. 

			Angsten er konstant, men årsakene varierer, som han pleide å si til seg selv. Som lege hadde han lært seg å alltid prøve å berolige pasienten. Men når det gjaldt ham selv, hjalp det ikke stort. Han skiftet samtaleemne: 

			«Jeg så forresten at du hadde Chris Wiréns kone som pasient. Hun må ha det tøft nå.» 

			I to sekunder stirret dr. Borg intenst på ham før han kikket ned på hendene sine. Erik tolket det som at han ikke ville snakke om det. Først trodde han at det kanskje var taushetsplikten som hindret ham, men dr. Borg var ikke den som veide sine ord kolleger imellom. Nei, det var noe annet der, noe som ikke hadde noe med jobben å gjøre, men Erik klarte ikke å sette fingeren på det. Derfor ble han overrasket da dr. Borg svarte: 

			«Det er klart hun har det tøft. Spesielt siden de ikke har funnet liket.» 

			Erik nikket. 

			«Innsjøen er ganske dyp, har jeg hørt?» 

			«Ja. Rundt tretti meter enkelte steder.» 

			«Pleide han å dra ut og fiske midt på natten på den måten?» 

			«Ja. Han likte det.» 

			«Mange av pasientene har snakket om Chris i dag. Fortalt hvor triste og sjokkerte de er.» 

			«Jeg er også det», sa dr. Borg. «Dette er en vanskelig situasjon for hele byen. Jeg mener: Hva vil skje med klinikken nå? Selvfølgelig finnes det folk som kan ta over, men det fantes bare én Chris Wirén, for å si det sånn.» 

			Erik rynket skeptisk på pannen. 

			«Mirakelmannen», mumlet han halvt for seg selv. 

			«Jeg er enig i at det er en overdrivelse å kalle ham det», sa dr. Borg. «Men han har gjort en del oppsiktsvekkende ting. Pasienter som jeg hadde gitt opp, men som han klarte å kurere.» 

			Med et sukk reiste dr. Borg seg og sa ha det. Etter at han hadde gått, ble Erik sittende og kikke ut av kontorets eneste vindu. Solen var i ferd med å gå ned, men bladene på bjørketrærne fanget lyset og skapte en symfoni av farger, fra limegrønn via gul til purpurrødt. Men det var ikke det Erik så. Han var tilbake på Symfoniklinikkens store høstfest, som han, Sara og Karin hadde vært på lørdag kveld. De hadde gått selv om Göran ikke var invitert, siden Karin hadde insistert. Hun hadde i hvert fall ikke tenkt å bry seg om dumme rykter. Det rare var at hun, Erik og Sara overhodet var blitt invitert. 

			Chris Wirén bukker så dypt at det blonde håret nesten berører scenegulvet. Ved siden av ham står kvinnen som nettopp har vitnet om hvordan han har helbredet henne for alvorlig astma. Alle gjestene – godt over tre hundre – har lyttet andektig til historien hennes. Hvordan hun etter ti besøk på klinikken nå føler seg så bra at hun ikke lenger trenger å ta medisiner. 

			Applausen runger. Det lyser i øynene til Chris, som er så blå at Erik kan se det der han står lengst bak i salen. Det barnlige ansiktet med de rene trekkene er rosenrødt i scenelyset, og det ser ut som om han svever over gulvet med hendene spredt ut foran seg. Erik får øye på dr. Borg som står i utkanten av publikum, noen meter til høyre for scenen. Han applauderer også. 

			Dette skjer ikke, tenker Erik og ser seg rundt. Det er sånt man leser om i romaner eller ser på film. Selv om han allerede hadde hørt en del om Chris Wirén, overgår dette alt det han har forestilt seg. Det er som om han er på et vekkelsesmøte der alle allerede er frelst. 

			Mirakelmannen. 

			For Erik har navnet bare vært et fengende kallenavn, en måte å få oppmerksomhet i media på. Nå innser han at det er alvor. Mannen på scenen utfører mirakler og har hele det lille samfunnet i sin hule hånd. 

			Erik kjenner irritasjonen vokse. Han tror ikke det minste på kvinnens historie om astma eller de andre miraklene Chris Wirén hevder å ha utført. Medisinske lover kan ikke omgås, og det er bedrageri å lure folk på denne måten. Selvfølgelig kan alternativ medisin hjelpe noen pasienter, men det får være grenser for hva den hevder å kunne utrette. Og med tanke på hva Chris beskylder Göran for, har han ikke lyst til å bli lenger. 

			Han drar i Saras hånd og sier at han vil hjem. Hun rister på hodet og nikker mot scenen der et kinolerret rulles ned. Fascinasjonen i øynene hennes skremmer ham. Han blir stående og ser kvinnen med astma forlate scenen og gi plass til klinikkens styreleder, storebroren til Chris, Henric Wirén. Med et smil griper han mikrofonen og sier: 

			«Og nå, mine damer og herrer, en hilsen fra den andre siden av Atlanterhavet!» 

			Skjermen flimrer med en mann og en kvinne som kommer gående på en sandstrand. Havet bruser og palmer svaier i utkanten av bildet. Det går et sus gjennom publikum når det zoomes inn på mannens ansikt. 

			Erik gjenkjenner ham umiddelbart. Det er Tom Shawman – Hollywood-stjernen som ble frisk av beinkreft på Symfoniklinikken for to år siden. En kreft legene sa var uhelbredelig. De hadde fortalt Tom Shawman at han ikke hadde mer enn seks måneder igjen å leve. I desperasjon hadde han oppsøkt Chris Wirén, som la ham inn på klinikken og kurerte ham. Ingen visste hvordan det hadde skjedd, men flere uavhengige leger – deriblant en av dem som hadde gitt Tom dødsdommen – hadde bekreftet at Tom Shawman nå var helt frisk. 

			Ryktet om Tom Shawmans helbredelse hadde spredt seg som ild i tørt gress. Nå strømmet folk til klinikken fra hele verden. Chris ble kjent som Mirakelmannen, og for hver gang klengenavnet sto på trykk, ble det mer og mer sant. 

			Erik slipper Saras hånd og sukker. Han tror like lite på denne historien som på den om kvinnen med astma. Det ligger garantert noe muffens bak, selv om det er vanskelig å forklare hva. 

			Tom Shawman drar hånden gjennom håret og smiler sitt patenterte smil. Han sier at han føler seg bedre enn noensinne og takker Chris og klinikken for hjelpen. Når han kunngjør at han har donert en halv million kroner til klinikken, vil jubelen ingen ende ta. 

			Erik forlater salen, går bort til baren og bestiller en flaske Hof. Dette er siste gang jeg kommer hit og jobber, tenker han. Eller er det feil innstilling? Kanskje jeg burde være her oftere, som en motvekt til kvakksalverne der inne? 

			Seansen inne i salen avsluttes, og folk strømmer ut i lokalet til den ventende buffeen. Sara og Karin spør om han ikke skal spise, men han takker nei. Han har nettopp bestemt seg for å ta en prat med Chris Wirén om Göran. 

			Mirakelmann eller ikke, mannen må da være i stand til å si noe fornuftig. Og mens Sara og Karin går mot buffeen, setter Erik fra seg ølen og går tilbake til salen. 

			Scenen er tom, lerretet er rullet opp. Han går bak scenen og finner en dør merket «garderober». 

			Han trykker håndtaket ned og går inn. En sofa, et piano og et stativ med fargesprakende klær. Veggene er tapetsert med plakater fra den lokale revyen. Akkurat idet han skal til å rope, hører han opprørte stemmer fra en korridor til høyre, bortenfor pianoet. En mannsstemme sier: 

			«Hvorfor ville du egentlig at vi skulle komme?» 

			Erik går frem og kikker forsiktig rundt hjørnet. I rommet i enden av korridoren har Chris og en eldre mann en høylytt diskusjon. Erik kjenner igjen faren til Chris, Gerard Wirén, som eier sagbruket i byen. Han gestikulerer og er den som virker mest opprørt. 

			Instinktivt trekker Erik hodet tilbake og går mot døren. Han finner ikke Sara og Karin ved buffeen eller ved noen av langbordene. Når han tar opp mobiltelefonen, ser han Sara løpe inn gjennom hovedinngangen. Hun ser opprørt ut, og han skynder seg mot henne. 

			«Han er her», utbryter hun og trekker pusten. 

			«Hvem da?» spør Erik. 

			«Göran. Han er på vei inn for å gjøre opp med Chris. Karin står utenfor og prøver å stoppe ham. Jeg tror han har drukket.» 

			Erik går ut gjennom glassdørene med Sara bak seg. Karin og Göran står på parkeringsplassen, og han roper til henne at hun skal holde kjeft. Sara har rett. Stemmen og gestene gjør det tydelig at Göran er beruset. Vanligvis beveger han seg på en koordinert og smidig måte som vitner om tiden som elitegymnast i ungdommen. Nå er det bare den grønn- og hvitstripete treningsdressen og joggeskoene som påminner om det. Erik spør hva som foregår. 

			«Jeg skal inn og si den jævelen noen sannhetens ord», roper Göran og ser strengt på Erik. 

			Et blodkar har sprukket og farget det hvite i det ene øyet rødt. Det mørkebrune håret, som vanligvis er pent kjemmet i sideskill, er rufsete. 

			«Nei, det skal du ikke», sier Erik. «Det blir bare verre hvis du dukker opp på denne måten. Hvor mye har du drukket?» 

			«Det skal du drite i.» 

			«Nei, jeg driter ikke i det. Jeg vil bare ditt beste, det skjønner du vel?» 

			De diskuterer en stund. Sara og Karin er enige med Erik, og til slutt gir Göran opp. Med et plutselig fokusert blikk, som om han har blitt edru i løpet av samtalen, går han bort til sykkelen, klyver opp og setter kursen mot sentrum. 

			«Jeg skal vise den jævelen», er det siste han roper før han er utenfor hørevidde. 

			Erik vil følge etter ham, men Karin sier at det ikke er noen god idé. 

			«Det er best å la ham være i fred en stund. Han er sannsynligvis på vei hjem eller til skolen. Kom, så går vi inn og spiser. Jeg tror ikke noen så oss.» 

			Sara nikker og ser oppmuntrende på Erik. Etter to sekunders nøling gjør han det hun allerede har bestemt seg for. 

			Han skvatt til da det banket hardt på døren. Sykepleier Elisabeth stakk hodet inn og kikket spørrende på ham. 

			«Skal du ikke hjem snart? Jeg hadde tenkt å låse nå.» 

			«Jo … Jeg var akkurat på vei.» 

			Som om han våknet fra en drøm, reiste han seg opp, tok av seg legefrakken og fant frem jakken og kofferten fra garderoben. Så forlot han klinikken med et forsøk på et smil og et «vi ses i morgen». 

			Hendene hans holdt godt fast i styret på terrengsykkelen da han syklet hjem. Irritasjonen fra dagdrømmen hang igjen, men han gjorde ikke noe forsøk på å bortforklare den, slik han vanligvis gjorde når destruktive følelser trengte seg på. I stedet kanaliserte han kraften inn i pedalene og kjente den kjølige høstluften streife ansiktet. 

			I det øyeblikket han gikk inn i entreen, skjønte han at noe hadde skjedd. Opprørte stemmer hørtes fra kjøkkenet, og han skyndte seg dit. Göran sto lent over kjøkkenbordet med ansiktet gjemt i hendene. Karin la hendene over skuldrene hans, og Sara lente seg mot vasken og så ulykkelig ut. 

			«Hva er det som har skjedd?» spurte Erik og tok av seg jakken. 

			Göran kikket opp. Blikket hans var blankt og fjernt, som om han så rett gjennom Erik. Han pustet tungt og bet kjevene sammen igjen og igjen så kjevebeinet syntes i det magre ansiktet. Så rensket han halsen og sa: 

			«Han fikk det som han ville, den jævelen.» 

			Erik forsto ingenting. 

			«Hvem da?» spurte han og tok av seg jakken. 

			«Chris Wirén.» 

			«Hva har skjedd?» 

			Uten å svare gjemte Göran ansiktet i hendene igjen. Karins hender klemte de foroverbøyde skuldrene igjen og igjen, men det var som å prøve å myke opp en statue. Sara kikket oppgitt på Erik. Hun var blek, og det røde håret hang livløst nedover skuldrene. Hun tygget på underleppen, og det var tydelig at hun ikke hadde tenkt å si hva som hadde skjedd. 

			Plutselig reiste Göran seg opp og begynte å gå rundt på gulvet. Ordene rant ut av ham med sprukket røst. 

			«Rektor ringte meg i dag og sa at han måtte ta meg ut av tjeneste … At situasjonen var uholdbar … At skolen ikke kan ha en lærer som er mistenkt for å spionere på guttene i dusjen.» 

			Med en voldsom bevegelse slo han ut med armene og traff et glass på kjøkkenbenken, slik at det veltet. 

			«Det er faen meg helt sykt! Jeg har aldri kikket på noen … i en jævla dusj! Det er absurd! Jeg har jobbet som lærer i ti år og har aldri hatt noen klager. Ikke før Chris Wirén fikk for seg at jeg var en slags pedofil. Bare fordi jeg masserte skuldrene til sønnen hans da han fikk krampe under en kamp … Og hvilken gymlærer går ikke inn i garderoben av og til? Det verste er at alle ser ut til å tro på anklagene hans. Plutselig kan jeg ikke gå på butikken uten at folk hvisker og tisker bak ryggen på meg. Jeg er faktisk glad for at han er død! Han var en ond mann og fortjener å ligge på bunnen av innsjøen.» 

			«Men Göran, da!» utbrøt Karin, men det var for døve ører. 

			«Og den drittsekken Mattias Molin som sier at han ofte har sett meg i garderoben … hvor i helvete har han fått det fra? Jeg trodde han var en ærlig mann … Vi har jobbet sammen i over ti år. Nå skjønner jeg at jeg ikke kan stole på noen lenger. Ifølge rektor var det Mattias’ uttalelse som tvang ham til å suspendere meg.» 

			Göran knyttet nevene så blodårene ble synlige på håndbaken. Han snudde seg, tok tre skritt mot Erik og snudde seg igjen. 

			«Hva skal vi gjøre? Kan vi i det hele tatt bli boende her?» 

			Karin var nesten på gråten. Med bønnfallende stemme og øyne så hun på Göran og sa: 

			«Kan du ikke ta det litt med ro nå. La oss sette oss ned …» 

			Han snudde seg mot henne og ropte: 

			«TA DET MED RO! Hvordan i helvete kan du si det? Ta det med ro? Det er det dummeste jeg har hørt!» 

			Med de ordene stormet Göran ut i entreen. Han grep joggedressen og slo igjen ytterdøren med et smell. Stillheten som fulgte var til å ta og føle på, og Erik utvekslet raske blikk med kvinnene. 

			Så hørte de bilmotoren. Erik skyndte seg bort til vinduet og så grusen sprute opp under dekkene på den mørkeblå Volvoen sekunder før den svingte ut i gaten og forsvant. 

